1. INDLEDNING

Europa-Parlamentets og Rådets direktiv 2013/30/EU af 12. juni 2013 om sikkerheden i forbindelse med offshore olie- og gasaktiviteter og om ændring af direktiv 2004/35/EF (direktivet om offshoresikkerhed) har til formål at sikre et højt sikkerhedsniveau i forbindelse med udførelsen af disse aktiviteter. Arbejdstagernes sundhed, miljøet, de aktiver, der er involveret offshore, og andre økonomiske aktiviteter som f.eks. fiskeri og turisme skal kunne nyde godt af sikre offshoreaktiviteter. Direktivets bestemmelser, som det påligger medlemsstaterne at gennemføre, skal bidrage til at undgå større uheld, mindske antallet af hændelser og sikre en effektiv opfølgning på uheld og hændelser for at modvirke deres konsekvenser.

Ved direktivet tillægges Kommissionen beføjelser til at vedtage delegerede retsakter (jf. artikel 35 og 36) med henblik på tilpasning af bilag I, II, VI og VII, så de omfatter supplerende oplysninger, der kan blive nødvendige i lyset af tekniske fremskridt. I disse bilag fastlægges:

·Oplysninger, der skal medtages i dokumenter, der forelægges for den kompetente myndighed, f.eks. anmodninger om godkendelse af offshore olie- og gasaktiviteter (bilag I)

·Oplysninger, der skal indgå i rapporter om brøndaktiviteter (bilag II)

·Oplysninger om prioriteter for samarbejde mellem operatører og ejere og de kompetente myndigheder (f.eks. standarder, retningslinjer for bedste praksis, bilag VI)

·Oplysninger, der skal fremlægges i eksterne beredskabsplaner (bilag VII).

2. RETSGRUNDLAG

Denne rapport forelægges i medfør af artikel 36, stk. 2, i direktiv 2013/30/EU. I henhold til denne bestemmelse tillægges beføjelsen til at vedtage delegerede retsakter Kommissionen for en periode på fem år fra den 18. juli 2013. Kommissionen pålægges at udarbejde en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelser forlænges automatisk for perioder af samme varighed, medmindre Europa-Parlamentet eller Rådet modsætter sig en sådan forlængelse.

3. UDØVELSE AF DE DELEGEREDE BEFØJELSER

I henhold til direktivet om offshoresikkerhed skønnes beføjelserne nødvendige for at medtage supplerende oplysninger i forbindelse med bilag I, II, VI og VII i lyset af tekniske fremskridt.

Direktivet om offshoresikkerhed har fundet anvendelse siden den 19. juli 2013, medlemsstaterne har skullet gennemføre direktivet senest den 19. juli 2015, og der er overgangsperioder, der udsætter direktivets anvendelse til den 19. juli 2018 (artikel 42, stk. 2). Derfor har Kommissionen på nuværende tidspunkt endnu ikke anset det for nødvendigt eller hensigtsmæssigt at tilpasse direktivets bilag I, II, VI eller VII til tekniske fremskridt.

4. FORLÆNGELSE AF PERIODEN FOR DELEGATIONEN AF BEFØJELSER

I lyset af den dynamiske tekniske udvikling inden for offshoresektoren og den begrænsede tid, man har haft til at opnå praktisk erfaring med anvendelsen af ovennævnte bilag, hvilket delvis skyldes anvendelsen af overgangsperioder, anser Kommissionen det for nødvendigt at forlænge beføjelsen med fem år.

5. KONKLUSION

I løbet af de seneste frem år har Kommissionen ikke udøvet de delegerede beføjelser, som den tillægges i henhold til direktiv 2013/30/EU, men den anser det for nødvendigt at forlænge beføjelsen af ovennævnte grunde. Med denne rapport opfylder Kommissionen rapporteringspligten i direktivet om offshoresikkerhed (artikel 36, stk. 2), og den opfordrer Europa-Parlamentet og Rådet til at tage rapporten til efterretning.